Neuvoston 25 päivänä kesäkuuta 2001 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 27/2001 Euroopan parlamentin ja neuvoston päätöksen tekemiseksi työllisyyden alalla toteutettavista yhteisön edistämistoimista (ETA:n kannalta merkityksellinen teksti.)



Virallinen lehti nro C 301 , 26/10/2001 s. 0014 - 0021



Neuvoston 25 päivänä kesäkuuta 2001 vahvistama yhteinen kanta (EY) N:o 27/2001 Euroopan parlamentin ja neuvoston päätöksen 2001/.../EY tekemiseksi työllisyyden alalla toteutettavista yhteisön edistämistoimista (ETA:n kannalta merkityksellinen teksti) (2001/C 301/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 129 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ottavat huomioon alueiden komitean lausunnon(3), noudattavat perustamissopimuksen 251 artiklan mukaista menettelyä(4) sekä katsovat seuraavaa: (1) Perustamissopimuksen 3 artiklassa määrätään, että yhteisön toimintaan sisältyy jäsenvaltioiden työllisyyspolitiikan yhteensovittamisen edistäminen tämän politiikan tehostamiseksi kehittämällä yhteensovitettu työllisyysstrategia. (2) Luxemburgissa 20 ja 21 päivänä marraskuuta 1997 pidetyssä Eurooppa-neuvoston ylimääräisessä työllisyysasioita käsitelleessä kokouksessa hyväksyttiin yleinen työllisyysstrategia, Euroopan työllisyysstrategia, johon sisältyy jäsenvaltioiden työllisyyspolitiikan yhteensovittaminen yhdessä sovittujen työllisyyssuuntaviivojen pohjalta (Luxemburgin prosessi) sekä yhteensovitetun makrotalouspolitiikan ja tehokkaiden sisämarkkinoiden jatkaminen ja kehittäminen. Tarkoituksena oli luoda perusta kestävälle kasvulle, uudelle dynaamisuudelle ja luottavaiselle, työllisyyttä edistävälle ilmapiirille. Lisäksi strategiassa hyödynnetään entistä järjestelmällisemmin kaikkia yhteisön toimintalinjoja - niin kehys- kuin tukitoimia - työllisyyden tukemiseksi. (3) Lissabonissa 23 ja 24 päivänä maaliskuuta 2000 kokoontunut Eurooppa-neuvosto hyväksyi unionille uuden strategisen päämäärän: sen on pyrittävä rakentamaan kilpailukykyinen ja dynaaminen tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja sekä lisäämään sosiaalista yhteenkuuluvuutta, ja siten palauttamaan täystyöllisyyden edellytykset. Eurooppa-neuvosto asetti tätä tarkoitusta varten joukon uusia tavoitteita ja vertailuarvoja ja otti ne mukaan kaikilla tasoilla toteutettavaan uuteen avoimeen koordinointimenetelmään, johon liittyy Eurooppa-neuvoston selkeämpi asema suunnanantajana ja koordinoijana. Näin varmistetaan johdonmukaisempi strateginen ohjaus ja edistymisen tehokas seuranta. Eurooppa-neuvosto kehotti antamaan Luxemburgin prosessin väliarvioinnin yhteydessä sille uutta pontta lisäämällä työllisyyden suuntaviivoihin konkreettisempia tavoitteita, joilla luodaan tiiviimpi yhteys muihin asiaan liittyviin politiikan aloihin. (4) Euroopan työllisyysstrategian erityinen vahvuus on, että jäsenvaltiot tekevät työllisyyspolitiikkaa koskevaa yhteistyötä säilyttäen kuitenkin oikeuden tehdä omiin oloihinsa sopivia päätöksiä. Strategian toinen vahva puoli on, että jäsenvaltiot oppivat toistensa kokemuksista, myös tavoista, joilla työmarkkinaosapuolet sekä paikallis- ja alueviranomaiset otetaan mukaan toimintaan. (5) Eurooppa-neuvosto on useassa yhteydessä katsonut, että olisi määriteltävä ja kerättävä työllisyyttä ja työmarkkinoita koskevia vertailukelpoisia ja luotettavia tilastoja ja indikaattoreita. (6) Työllisyyskomitean perustamisesta 24 päivänä tammikuuta 2000 tehdyllä neuvoston päätöksellä 2000/98/EY(5) pyritään edistämään jäsenvaltioiden työllisyys- ja työmarkkinapolitiikkojen yhteensovittamista. (7) Analysointia, tutkimusta ja yhteistyötä koskevista yhteisön toimista työllisyyden ja työmarkkinoiden alalla 23 päivänä helmikuuta 1998 tehdyn neuvoston päätöksen 98/171/EY(6), jossa säädettiin tällaisista toimista, voimassaolo päättyi 31 päivänä joulukuuta 2000. (8) Tällä päätöksellä olisi huolehdittava siitä, että päätöksen 98/171/EY mukaisesti käynnistettyjä toimia voidaan jatkaa ja kehittää. Komission olisi tämän päätöksen mukaisia toimia toteuttaessaan otettava täysimääräisesti huomioon päätöksen 98/171/EY mukaisesti toteutetun ohjelman tulokset. (9) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(7) mukaisesti. (10) Tällä päätöksellä vahvistetaan koko toiminnan keston ajaksi rahoituspuitteet, jotka talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten välisen sopimuksen(8) 33 kohdan mukaisesti muodostavat ensisijaisen ohjeen budjettivallan käyttäjälle vuosittaisessa talousarviomenettelyssä, OVAT PÄÄTTÄNEET SEURAAVAA: 1 artikla Yhteisön toimien toteuttaminen Toteutetaan analysointia, tutkimusta ja jäsenvaltioiden välistä yhteistyötä koskevia yhteisön toimia työllisyyden ja työmarkkinoiden alalla 1 päivän tammikuuta 2001 ja 31 päivän joulukuuta 2005 välisenä aikana. 2 artikla Periaatteet 1. Tässä päätöksessä tarkoitetuilla toimilla on suora yhteys perustamissopimuksen VIII osaston täytäntöönpanoon. 2. Näillä toimilla on myötävaikutettava Lissabonissa kokoontuneen Eurooppa-neuvoston asettaman uuden strategisen päämäärän saavuttamiseen eli siihen, että unioni voi palauttaa täystyöllisyyden edellytykset. 3 artikla Tavoitteet 1. Näiden toimien tavoitteena on: a) tukea työllisyyspolitiikan linjausten yhteensovittamista yhteisössä pyrittäessä nostamaan työllisyysastetta Lissabonissa kokoontuneen Eurooppa-neuvoston vahvistaman yleistavoitteen mukaisesti; b) myötävaikuttaa yhteensovitetun työllisyysstrategian kehittämiseen analysoimalla, seuraamalla ja tukemalla jäsenvaltioissa toteutettuja toimia ottaen asianmukaisesti huomioon jäsenvaltioiden velvollisuudet tällä alalla; c) kehittää, seurata ja arvioida Euroopan työllisyysstrategiaa tulevaisuuspainotteisesti; d) tukea jäsenvaltioiden välistä yhteistyötä työmarkkinapolitiikan analysoinnissa, tutkimuksessa ja seurannassa; e) määrittää hyviä toimintatapoja sekä edistää tietojen ja kokemusten vaihtoa ja siirtoa; f) kehittää Euroopan työllisyysstrategian sisältöä ja lähestymistapoja, myös keinoja tehdä yhteistyötä työmarkkinaosapuolten ja asiaankuuluvien paikallis- ja alueviranomaisten kanssa; ja g) toteuttaa aktiivista ja avointa tiedotuspolitiikkaa. 2. Nämä toimien yhteydessä suoritettavat analyysit on mahdollisimman pitkälle suoritettava sukupuolen mukaan jaoteltuina. 4 artikla Yhteisön toimenpiteet 1. Ottaen huomioon 2 artiklassa vahvistetut periaatteet sekä 3 artiklassa tarkoitettujen tavoitteiden toteuttaminen, yhteisön toimenpiteisiin kuuluvat seuraavat toimet: a) Analysoidaan ja arvioidaan työllisyystilanteen kehittymistä ja yleisiä toimintaedellytyksiä. Analysoidaan ennakoivasti komission ja jäsenvaltioiden kannalta tärkeitä politiikan aloja toimintavaihtoehtojen ja yhteisön politiikkojen vaikutusten arvioimiseksi. Arvioidaan tulevaisuudennäkymiä ja tutkitaan yhteensovitetun työllisyysstrategian kehittämisessä ilmeneviä uusia toimintapoliittisia kysymyksiä. b) Tuetaan jäsenvaltioita kansallisten työllisyyttä koskevien toimintasuunnitelmien johdonmukaisessa ja yhteensovitetussa arvioinnissa. Tällöin arvioidaan myös sitä, miten työmarkkinaosapuolet ja asiaankuuluvat alue- ja paikallisviranomaiset on otettu mukaan toimintasuunnitelmien toteuttamiseen. Erityinen arviointi saatetaan päätökseen Luxemburgin prosessin mukaisesti vahvistettujen vuosittaisten työllisyyspolitiikkaa koskevien suuntaviivojen ensimmäisen soveltamisjakson päättyessä. c) Arvioidaan määrällisesti ja laadullisesti Euroopan työllisyysstrategian vaikutukset yleensä ja analysoidaan Euroopan työllisyysstrategian johdonmukaisuus yleisen talouspolitiikan ja muiden politiikan alojen kannalta. d) Kootaan ja vaihdetaan jäsenvaltioiden kokemuksia, vertaisryhmäarviointi mukaan lukien, sekä työllisyyspilarien että yksittäisten suuntaviivojen osalta siten kuin jäsenvaltioita koskevissa vuosittaisissa työllisyyden suuntaviivoissa on määritelty. Tämän yhteistyön lisääminen auttaa jäsenvaltioita kehittämään omaa työllisyyspolitiikkaansa saatujen kokemusten pohjalta. e) Seurataan Euroopan työllisyysstrategian täytäntöönpanoa jäsenvaltioissa erityisesti Euroopan työllisyyden seurantakeskuksen kautta. f) Tehdään teknistä ja tieteellistä työtä, jolla tuetaan yhteisten määrällisten ja laadullisten indikaattorien kehittämistä. Parannetaan ja täydennetään tilastoja, vertaillaan suorituksia ja vaihdetaan tietoja hyvistä toimintatavoista. g) Tuetaan Euroopan unionin neuvoston puheenjohtajavaltioiden panosta ja otetaan näin erityistarkastelun kohteiksi Euroopan työllisyysstrategian keskeiset seikat sekä erityistapahtumat, jotka ovat joko kansainvälisesti merkittäviä tai yhteisön ja jäsenvaltioiden kannalta yleisesti kiinnostavia. 2. Edellä 1 kohdassa tarkoitetuissa toimissa pyritään valtavirtaistamaan sukupuolten välisen tasa-arvon periaate, erityisesti miesten ja naisten yhtäläiset mahdollisuudet työelämässä ja työmarkkinoilla sekä työ- ja perhe-elämän yhteensovittaminen. 3. Komissio ottaa 1 kohdassa tarkoitettuja toimenpiteitä toteuttaessaan huomioon sellaiset tilastotiedot, tutkimukset ja hankkeiden toteuttamista koskevat raportit, jotka ovat saatavilla kansainvälisiltä järjestöiltä, kuten Taloudellisen yhteistyön ja kehityksen järjestöltä (OECD) ja Kansainväliseltä työjärjestöltä (ILO). 5 artikla Tulokset Edellä 4 artiklassa mainittujen toimien tuloksia käytetään tai julkistetaan kyseisen toimintatyypin mukaan, mukaan lukien seuraavilla tavoilla: a) Employment in Europe -raportti ja muut julkaisut, valmisteluasiakirjat, neuvostolle, komissiolle ja työllisyyskomitealle annettavat kertomukset; tähän sisältyvät myös raportit, jotka koskevat 4 artiklan 1 kohdan b alakohdassa tarkoitettua Luxemburgin prosessin arviointia; b) kansalliset seminaarit, joissa valmistellaan kansallisia toimintasuunnitelmia, työllisyyspolitiikkaa käsittelevät seminaarit taikka ensisijaisen tärkeitä tai yleisesti merkittäviä aiheita käsittelevien kansainvälisten tapahtumien järjestäminen; c) Internetin käyttö tulosten levittämiseksi (verkkojulkaisut, Internet-keskustelut ja -seminaarit) sekä yhteistyön ja tietojenvaihdon edistämisen apuvälineenä. 6 artikla Johdonmukaisuus ja täydentävyys Komissio varmistaa, että tämän päätöksen nojalla toteutettavat toimenpiteet sekä muut asiaa koskevat yhteisön ohjelmat ja aloitteet (kuten sosiaalista osallisuutta koskeva ohjelma sekä tutkimusta, teknologista kehittämistä ja esittelyä koskeva puiteohjelma) ovat keskenään johdonmukaisia ja toisiaan täydentäviä. Muista yhteisön aloitteista saatavia tuloksia voidaan hyödyntää tämän päätöksen soveltamisalaan kuuluvissa toimissa, ja tässä päätöksessä mainituista toimista saatavia tuloksia voidaan hyödyntää muissa yhteisön aloitteissa. 7 artikla Kolmansien maiden osallistuminen 1. Ne toimet, joihin Euroopan talousalueeseen kuuluvat maat, assosioituneet Keski- ja Itä-Euroopan maat, Kypros, Malta ja Turkki sekä Euroopan unionin kumppanuusmaat Välimeren alueella voivat osallistua, määräytyvät Euroopan unionin ja kyseisten maiden välisten suhteiden mukaan. 2. Toimiin osallistuvat maat joko huolehtivat itse 1 kohdassa tarkoitetun osallistumisen kustannuksista, tai nämä kustannukset katetaan niistä yhteisön talousarvion budjettikohdista, jotka koskevat yhteisön ja kyseisten maiden välisten yhteistyö-, assosiaatio- tai kumppanuussopimusten täytäntöönpanoa kyseisellä alalla. 8 artikla Täytäntöönpanotoimenpiteet 1. Tämän päätöksen täytäntöönpanemiseksi tarvittavista, jäljempänä mainittuja seikkoja koskevista toimenpiteistä päätetään 9 artiklan 2 kohdassa tarkoitettua hallintomenettelyä noudattaen: a) toimien täytäntöönpanoa koskevat yleiset suuntaviivat; b) vuosittaiset talousarviot ja määrärahojen jakaminen eri toimenpiteiden kesken; c) toimintaan kuuluvien toimien täytäntöönpanoa koskeva vuosittainen työsuunnitelma ja rahoitustuen valintaperusteita koskevat komission ehdotukset, mukaan luettuna tällaista tukea saavan toiminnan seuranta- ja arviointiperusteet sekä tulosten levittämistä ja toimittamista koskeva menettely. 2. Muista tämän päätöksen täytäntöönpanemiseksi tarvittavia seikkoja koskevista toimenpiteistä päätetään 9 artiklan 3 kohdassa tarkoitettua neuvoa-antavaa menettelyä noudattaen. 9 artikla Komitea 1. Komissiota avustaa komitea. 2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 4 artiklan 3 kohdassa tarkoitettu määräaika vahvistetaan kahdeksi kuukaudeksi. 3. Jos tähän kohtaan viitataan, sovelletaan päätöksen 1999/468/EY 3 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. 4. Komitea vahvistaa työjärjestyksensä. 10 artikla Yhteistyö muiden komiteoiden kanssa Komissio tiedottaa 9 artiklassa tarkoitetulle komitealle säännöllisesti muista asiaan vaikuttavista yhteisön toimista, jotta voidaan varmistaa kyseisen toiminnan johdonmukaisuus ja täydentävyys suhteessa muihin 6 artiklassa tarkoitettuihin mainittuihin toimiin. Komissio luo tarvittaessa säännöllistä ja jäsenneltyä yhteistyötä tämän komitean ja muiden asiaan liittyvien politiikkojen, välineiden ja toimien yhteydessä perustettujen komiteoiden välille. 11 artikla Yhteyksien luominen Komissio luo tarvittavat yhteydet työllisyyskomiteaan sen varmistamiseksi, että mainittu komitea saa säännöllisesti asianmukaisia tietoja tässä päätöksessä tarkoitettujen toimien täytäntöönpanosta. Tällä ei kuitenkaan rajoiteta 8, 9 ja 10 artiklan soveltamista. Lisäksi komissio luo osana tässä päätöksessä tarkoitettuja toimia tarvittavat yhteydet työmarkkinaosapuoliin ja vaihtaa niiden kanssa säännöllisesti näkemyksiä. Tätä varten komissio saattaa asiaankuuluvat tiedot työmarkkinaosapuolten saataville. Komissio ilmoittaa työllisyyskomitealle ja 9 artiklassa tarkoitetulle komitealle työmarkkinaosapuolten näkemyksistä. 12 artikla Rahoitus 1. Rahoituspuitteet tässä päätöksessä tarkoitettujen yhteisön toimien toteuttamiseksi vahvistetaan 50 miljoonaksi euroksi 1 päivän tammikuuta 2001 ja 31 päivän joulukuuta 2005 väliseksi ajaksi. 2. Budjettivallan käyttäjä hyväksyy vuosittaiset määrärahat rahoitusnäkymien rajoissa. 13 artikla Arviointi ja kertomukset 1. Komissio määrittää toimia varten tulosindikaattoreita, seuraa välitulosten saavuttamista ja suorittaa riippumattomia arviointeja toiminnan kolmantena vuonna (väliarviointi) ja toiminnan viimeisen vuoden alussa (jälkiarviointi). Arvioinneissa kiinnitetään erityistä huomiota toimien avulla saavutettuun vaikutukseen ja määrärahojen käytön tehokkuuteen sekä annetaan suosituksia, joiden perusteella voidaan päättää toiminnan mukauttamisesta tai mahdollisesta jatkamisesta. 2. Komissio julkistaa toteutetuista toimista saadut tulokset ja arviointiraportit. 3. Komissio saattaa arviointien perusteella ehdottaa toiminnan jatkamista. 4. Komissio antaa Euroopan parlamentille, neuvostolle, talous- ja sosiaalikomitealle sekä alueiden komitealle välikertomuksen toimien tuloksista 31 päivään joulukuuta 2003 mennessä sekä loppukertomuksen viimeistään 31 päivänä joulukuuta 2006. Komissio sisällyttää näihin kertomuksiin tietoja, jotka koskevat yhteisön toiminnalle myöntämää rahoitusta, toimien johdonmukaisuutta ja täydentävyyttä suhteessa muihin asiaa koskeviin ohjelmiin, toimiin ja aloitteisiin, sekä asiaankuuluvat arviointitulokset. 14 artikla Voimaantulo Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 337 E, 28.11.2000, s. 242. (2) Lausunto annettu 28. helmikuuta 2001 (EYVL C 139, 11.5.2001, s. 30). (3) Lausunto annettu 13. joulukuuta 2000 (EYVL C 144, 16.5.2001, s. 30). (4) Euroopan parlamentin lausunto, annettu 14. helmikuuta 2001 (EYVL C 276, 1.10.2001, s. ...), neuvoston yhteinen kanta, vahvistettu 25. kesäkuuta 2001 ja Euroopan parlamentin päätös, tehty ... (ei vielä julkaistu virallisessa lehdessä). (5) EYVL L 29, 4.2.2000, s. 21. (6) EYVL L 63, 4.3.1998, s. 26. (7) EYVL L 184, 17.7.1999, s. 23; oikaisu: EYVL L 269, 19.10.1999, s. 45. (8) EYVL C 172, 18.6.1999, s. 1. NEUVOSTON PERUSTELUT I JOHDANTO 1. Komissio esitti 24. heinäkuuta 2000 neuvostolle Euroopan yhteisön perustamissopimuksen (EY:n perustamissopimus) 129 artiklan perusteella ehdotuksen Euroopan parlamentin ja neuvoston päätökseksi työllisyyden alalla toteutettavista yhteisön edistämistoimista. 2. EY:n perustamissopimuksen 251 artiklassa määrättyä menettelyä noudattaen Euroopan parlamentti antoi lausuntonsa ensimmäisessä käsittelyssä 14. helmikuuta 2001. Talous- ja sosiaalikomitea antoi lausuntonsa 28. helmikuuta 2001 ja alueiden komitea oman lausuntonsa 13. joulukuuta 2000. 3. Komissio esitti 28. helmikuuta 2001 neuvostolle tarkistetun päätösehdotuksen, johon oli hyväksytty joitain Euroopan parlamentin ehdottamia tarkistuksia. 4. Neuvosto vahvisti yhteisen kantansa EY:n perustamissopimuksen 251 artiklassa määrätyn menettelyn mukaisesti 25. kesäkuuta 2001. II TAVOITE Päätösehdotuksen tarkoituksena on EY:n perustamissopimuksen 129 artiklan täytäntöönpano. Sillä pyritään erityisesti edistämään jäsenvaltioiden välistä yhteistyötä ja tukemaan niiden toimintaa työllisyyden alalla. III YHTEISEN KANNAN TARKASTELU 1 Yleiset huomiot EY:n perustamissopimuksen 129 artiklassa määrätään, että neuvosto "voi toteuttaa edistämistoimenpiteitä, joiden tarkoituksena on edistää jäsenvaltioiden välistä yhteistyötä ja tukea niiden toimintaa työllisyyden alalla aloittein, joilla pyritään kehittämään tiedon ja parhaiden käytäntöjen vaihtoa, tarjoamaan vertailevaa analyysiä ja neuvontaa sekä edistämään innovatiivisia lähestymistapoja ja arvioimaan kokemuksia". Neuvosto on yhteisessä kannassaan ottanut huomioon komission ehdottamat tavoitteet, jotka ovat saaneet Euroopan parlamentin kannatuksen, samalla kun se on tehnyt ehdotukseen tiettyjä muutoksia. Yhteinen kanta vastaa EY:n perustamissopimuksen 129 artiklan tavoitteita kyseisellä alalla, koska siinä jäsenvaltioiden toimivaltaa kunnioittaen määritellään yhteisön tasolla toteutettavat toimenpiteet, joilla tuetaan jäsenvaltioiden täystyöllisyyteen tähtääviä pyrkimyksiä. Luxemburgin ja Lissabonin Eurooppa-neuvostoissa vahvistettujen strategisten tavoitteiden pohjalta ja niiden mahdollisuuksien mukaisesti, joita jäsenvaltiolla on niiden saavuttamiseksi ja joihin kuuluu mm. avoin koordinointimenetelmä, yhteisön tukeva tehtävä saa uuden ulottuvuuden. Yhteisen kannan tarkoituksena on korvata 23. helmikuuta 1998 tehty neuvoston päätös 98/171/EY, jonka voimassaolo päättyi 31. joulukuuta 2000, ja pyrkiä samalla tätä päätöstä kunnianhimoisempiin tavoitteisiin. Yhteisessä kannassa vahvistetaan periaatteet, joiden olisi oltava ohjenuorana yhteisön aloitteille. Yksi huomioon otettavista periaatteista on sukupuolten välinen tasa-arvo. Näiden päämäärien saavuttamiseksi yhteisessä kannassa edellytetään muiden muassa työmarkkinaosapuolten sekä alueellisten ja paikallisten viranomaisten osallistumista. Siinä säädetään myös keinoista, joilla toiminnan tuloksista tiedotetaan, sekä näiden tulosten kattavan arviointijärjestelmän käyttöönotosta. Kolmansille maille, erityisesti ehdokasmaille, voidaan antaa mahdollisuus osallistua toimintaan. Yhteiseen kantaan tehtyihin muutoksiin kuuluvat säädöstekstin suurempaan selkeyteen ja yksinkertaistamiseen tähtäävien muutosten lisäksi muutokset, joiden avulla yhteisessä kannassa on voitu huomioida monet Euroopan parlamentin ehdottamat tarkistukset ainakin hengeltään. 2 Euroopan parlamentin tekemät tarkistukset Euroopan parlamentti hyväksyi 14. helmikuuta 2000 pidetyssä täysistunnossaan 17 tarkistusta. Tarkistuksista voidaan esittää seuraava yhteenveto: - Luxemburgin prosessiin ja työmarkkinaosapuolten sekä paikallisten ja alueellisten viranomaisten osallistumiseen liittyvät tarkistukset (tarkistukset 1, 3, 5), - Sukupuolinäkökohtiin ja yhtäläisiin mahdollisuuksiin liittyvät tarkistukset (tarkistukset 4, 7, 8, 9, 11), - Kansalaisten tiedonsaannin parantamiseen tähtäävät tarkistukset (tarkistukset 3 (toinen osa), 11, 12), - Euroopan parlamentin osallistumiseen viittaavat tarkistukset (tarkistukset 2, 15), - Euroopan työllisyysstrategian arviointia koskeva tarkistus (tarkistus 6), - Pilottihankkeisiin liittyvä tarkistus (tarkistus 10), - Yhteyttä muihin yhteisön ohjelmiin ja aloitteisiin selventävät tarkistukset (tarkistukset 13, 14), - Budjettia ja vuosittaisia määrärahoja koskevat tarkistukset (tarkistukset 16, 17). 2.1 Euroopan parlamentin tekemät tarkistukset, jotka komissio hylkäsi Komissio ei hyväksynyt tarkistettuun ehdotukseensa viittä parlamentin tarkistusta. Nämä olivat tarkistukset 4, 14, 15, 16 ja 17. 2.2 Euroopan parlamentin tekemät tarkistukset, jotka komissio hyväksyi Komissio hyväksyi muutettuun ehdotukseensa ainakin hengeltään jollei sanamukaisesti 12 Euroopan parlamentin ehdottamasta 17 tarkastuksesta. Nämä ovat tarkistukset 1, 2, 3, 5, 6, 7, 8, 9, 10 (osittain), 11, 12 ja 13 (osittain). 3 Neuvoston tekemät keskeiset muutokset komission muutettuun ehdotukseen 3.1 Euroopan parlamentin tekemät tarkistukset, jotka neuvosto hyväksyi Neuvosto hyväksyi ainakin hengeltään, jollei sananmukaisesti 11 niistä 12 Euroopan parlamentin tekemästä tarkistuksesta, joita komissio oli kokonaan tai osittain hyväksynyt muutettuun ehdotukseensa. Nämä tarkistukset ovat 1, 3, 5, 6, 7, 8, 9, 10 (osittain), 11, 12 ja 13 (osittain). Neuvosto kannatti näin ollen pitkälti komission muutettua ehdotusta. 3.2 Euroopan parlamentin tekemät tarkistukset, jotka neuvosto hylkäsi Neuvosto ei pitänyt tarpeellisena ottaa yhteiseen kantaansa tarkistuksia 14, 15, 16 ja 17, kuten ei komissiokaan muutettuun ehdotukseensa. Neuvosto ei myöskään hyväksynyt tarkistusta 2, mutta hyväksyi tarkistuksen 4. Näiden hylättyjen tarkistusten osalta neuvosto perusteli kantaansa seuraavilla huomautuksilla: - Johdanto-osan kappale, johon piti lisätä tarkistus 2, on poistettu turhana, koska sovellettavat säännöt ovat perustamissopimuksen sääntöjä. - Mitä tarkistukseen 14 tulee, ohjelman hallinnointi, kuten ohjelman koordinointi muiden yhteisön aloitteiden kanssa, on määritelty kuuluvaksi komission toimialaan. Artiklassa tarkoitettujen eri komiteoiden jäsenten nimeäminen taas kuuluu jäsenvaltioiden yksinomaiseen toimivaltaan. - Koska toimielinten välisistä suhteista parlamenttiin määrätään EY:n perustamissopimuksessa, neuvosto ei pitänyt asianmukaisena hyväksyä tarkistuksessa 15 esitettyä ehdotusta. - Rahoituspuitteiden osalta (tarkistus 16) neuvosto pani ensinnäkin merkille komission lähestymistavan, jonka mukaan ehdotettu määräraha oli laskettu ottamalla huomioon toisaalta tämän alan todelliset tarpeet mutta toisaalta myös osallistuvien toimijoiden valmiudet käyttää määräraha, kun otetaan huomioon niiden henkilöresurssit ja rahoituskausi. Neuvoston yhteiseen kantaan hyväksytyssä määrässä otetaan myös huomioon edellisen päätöksen puitteissa toteutuneet todelliset kulut, jotka olivat rahoituspuitteissa alun perin suunniteltua pienemmät. - Mitä tarkistukseen 17 tulee, on selvää, että budjettivallan joka vuosi hyväksymissä määrärahoissa otetaan huomioon henkilöresurssitarpeet. 3.3 Tekstin uudelleen laatiminen Jotta teksti olisi selvempää, entiset 1 ja 2 artikla laadittiin pitkälti uudestaan. Uudessa 2 artiklassa on nyt suunniteltujen toimien perustana olevat avainperiaatteet. IV YHTEENVETO Neuvosto katsoo, että kokonaisuutena yhteisen kannan teksti vastaa komission muutetun ehdotuksen perustavoitteita. Neuvosto katsoo myös ottaneensa huomioon ne keskeiset tavoitteet, jotka kuuluivat Euroopan parlamentin ehdottamiin tarkistuksiin.